Infrastruktura e Amerikës ka nevojë për fonde masive
Presidenti Donald Trump premtoi gjatë fushatës se do të akordonte një trilionë dollarë për rindërtimin e objekteve të shkatërruara
Infrastruktura e Amerikës është në gjendje të rëndë. Një analizë e Shoqërisë Amerikane të Inxhinierëve Civilë, arrin në përfundimin se rrugët, urat dhe objektet publike të vendit janë në gjendje shumë të keqe. Presidenti Donald Trump ka rikonfirmuar premtimin për të shpenzuar një trilion dollarë për të meremetuar infrastrukturën. Komunitetet lokale kanë nevojë të menjëherëshme për këto fonde. Në dhjetor të vitit 2015, një pjesë e historisë së qytetit të Pitsburgut, pësoi një goditje. Ura Greenfield është një nga mijëra projektet e infrastrukturës kritike nën restaurim në Shtetet e Bashkuara. Projekte si ky për riparimin e urës 95 vjeçare janë shumë të shtrenjta për t’u përballuar financiarisht nga komunitetet lokale. Pa ndihmën e qeverisë federale dhe shtetërore, këto projekte nuk mund të realizohen. thotë zyrtari i Bashkisë Guy Costa. Ai shton se fondet federale mbulojnë 80 për qind të riparimeve, 15 për qind vijnë nga Pensilvania dhe 5 për qind nga Bashkia e Pitsburgut. Që do të thotë se ura 19 milionë dollarëshe i kushton qytetit vetëm një milion dollarë. Presidenti Trump bëri fushatë me premtimin se do t’i kërkojë Kongresit të miratojë ligje për financimin e një riparimi të përgjithshëm të infrastrukturës së dobësuar të vendit, me kosto 1 trilion dollarë. Zyrtarët vendas thonë se duhet të ishte bërë me kohë. Pitsburgu ishte dikur një qytet industrial që kishte specialitet prodhimin e çelikut. Por ashtu si qytete të tjera të vjetra, zgjerimi i qendrave urbane që lidhin Pitsburgun me rrethinat, do të thoshte se më shumë fonde u shpenzuan me projekte të reja dhe më pak për ato ekzistueset. Por procesi burokratik është i ngadaltë. Ky projekt infrastrukture ka ndikim për 20 mijë vetë. Dhe bëhet fjalë vetëm për një urë, në një qytet me 300 mijë vetë. Por nevoja të tilla ka gjithë vendi. Projekte të tilla shkaktojnë edhe probleme. Mijëra vetë që përdornin urën Greenfield tani kalojnë me makina përmes zonave të banuara, dikur të qeta. Ura Greenfield pritet të rihapet në mes të këtij viti me fonde të miratuara nga administrata e ish-Presidentit Obama. Fati i 58 mijë urave të rrezikuara është tani në duart e Presidentit Trump i cili duhet të bindë Kongresin që ta kthejë në realitet premtimin e tij të fushatës.